b'\n_START_ARTICLE_\n12. kaupunginosa (Valkeakoski)\n_START_PARAGRAPH_\n12. kaupunginosa Valkeakoskella k\xc3\xa4sitt\xc3\xa4\xc3\xa4 p\xc3\xa4\xc3\xa4osan etel\xc3\xa4isen kantakaupungin pientaloalueista.\n_START_SECTION_\nJuhannusvuori\n_START_PARAGRAPH_\nJuhannusvuoren pieni asuinalue sijaitsee keskustaajaman etel\xc3\xa4puolella, pienen m\xc3\xa4en laella. Alue koostuu p\xc3\xa4\xc3\xa4osin 1960-luvulla rakennetusta omakotiasutuksesta. Alueen it\xc3\xa4p\xc3\xa4\xc3\xa4ss\xc3\xa4, Kokkolan asuinalueen alapuolella sijaitsee ns. Juhannusvuori 2, joka on my\xc3\xb6hemmin rakennettua omakoti- ja rivitalovaltaista aluetta. Alueen tiet on nimetty p\xc3\xa4\xc3\xa4osin kes\xc3\xa4n ja s\xc3\xa4\xc3\xa4n mukaan, esim. Suvitie, Helletie ja Pilvitie.\n_START_SECTION_\nKokkola\n_START_PARAGRAPH_\nAsuinalue on p\xc3\xa4\xc3\xa4osin 1970-luvulla rakennettua omakoti- ja rivitaloaluetta. Kokkola sijaitsee kaupungin kaakkoispuolella. Kokkola on luonnonl\xc3\xa4heinen asuinalue.\n_START_SECTION_\nNaakka\n_START_PARAGRAPH_\nNaakka kuuluu osittain Valkeakosken 4. kaupunginosaan, osittain 12. kaupunginosaan. Se on my\xc3\xb6s yksi S\xc3\xa4\xc3\xa4ksm\xc3\xa4en vanhoista kylist\xc3\xa4. Kaupungille nimens\xc3\xa4 antaneen Valkeakosken kyl\xc3\xa4n kanssa samaan jakokuntaan kuuluneen Naakan eli Leipi\xc3\xa4l\xc3\xa4n kyl\xc3\xa4n ainoa talo oli samanniminen ratsutila, jonka omistajana pitk\xc3\xa4\xc3\xa4n oli Walkiakoski Oy.\n_START_SECTION_\nRaikas\n_START_PARAGRAPH_\nRaikkaan asuinalue koostuu 1930- ja 1940-luvulla rakennetusta omakotiasutuksesta ja uudemmista rivitaloista. Alue on yksi Valkeakosken vanhimmista asutusalueista ja t\xc3\xa4m\xc3\xa4n huomaa viel\xc3\xa4kin, Raikkaan kadut ovat enimm\xc3\xa4kseen kapeita kujia. Alue on melko rauhallinen asuinalue l\xc3\xa4hell\xc3\xa4 palveluita. Aluetta halkoo useita katuja, p\xc3\xa4\xc3\xa4katu on Veist\xc3\xa4m\xc3\xb6ntie.\n_START_SECTION_\nSassi\n_START_PARAGRAPH_\nSassin asuinalue sijaitsee Valkeakosken etel\xc3\xa4p\xc3\xa4\xc3\xa4ss\xc3\xa4, maaseudun l\xc3\xa4heisyydess\xc3\xa4. Sassin asutus koostuu nelj\xc3\xa4st\xc3\xa4 1960-luvulla rakennetusta yhteisen Asunto-osuuskunta Sassinm\xc3\xa4en muodostavasta lamellitalosta ja pienest\xc3\xa4 joukosta omakotitaloja. Sassin kerrostalot jaetaan Pellervontie 20:n Ykk\xc3\xb6staloon, Kemmolantie 12:n ja 14:n Kakkostaloon ja Kolmostaloon sek\xc3\xa4 Pellervontie 18:n Nelostaloon. Jokaisessa talossa on raput A-F, ja asuntoja on kaikkiaan koko osuuskunnassa 144 kappaletta. Kerrostaloilla on yhteinen vehre\xc3\xa4 piha-alue, jolla sijaitsee nelj\xc3\xa4\xc3\xa4 kerrostaloa kuvaava oravapatsas. Sassin omakotiasutus on lis\xc3\xa4\xc3\xa4ntynyt rakentamisen kasvaessa alueella Mielikintien varteen. Sassin kaksi p\xc3\xa4\xc3\xa4katua ovat Pellervontie ja Kullervontie. Pellervontie oli 1990-luvun alkupuolelle asti Viuhantien alkuosaa, ja pieni osa Viuhaan k\xc3\xa4\xc3\xa4ntyv\xc3\xa4st\xc3\xa4 osuudesta nimelt\xc3\xa4\xc3\xa4n Ainontie.'